b"\n_START_ARTICLE_\nSirppi ja vasara\n_START_PARAGRAPH_\nSirppi ja vasara (ven. \xd1\x81\xd0\xb5\xd1\x80\xd0\xbf \xd0\xb8 \xd0\xbc\xd0\xbe\xd0\xbb\xd0\xbe\xd1\x82, serp i molot) on tunnetuimpia sosialismin ja kommunismin tunnuksista, jossa sirppi kuvaa maaty\xc3\xb6l\xc3\xa4isi\xc3\xa4 ja vasara tehdasty\xc3\xb6l\xc3\xa4isi\xc3\xa4. N\xc3\xa4m\xc3\xa4 symboloivat yhdess\xc3\xa4 maalla ja kaupungeissa ty\xc3\xb6skentelevien ihmisten liittoa._NEWLINE_Tunnus yhdistet\xc3\xa4\xc3\xa4n usein Neuvostoliittoon, joka k\xc3\xa4ytti tunnusta lipussaan ja vaakunassaan. Toinen tunnettu kommunismin tunnus on punainen t\xc3\xa4hti, jota k\xc3\xa4ytettiin muun muassa Puna-armeijan lipussa._NEWLINE_Sirppi ja vasara -merkki on Unicode-merkist\xc3\xb6ss\xc3\xa4 (\xe2\x98\xad).\n_START_SECTION_\nK\xc3\xa4ytt\xc3\xb6 Neuvostoliitossa\n_START_PARAGRAPH_\nSirppi ja vasara -aiheinen kuvio oli Neuvostoliitossa laajassa k\xc3\xa4yt\xc3\xb6ss\xc3\xa4. 1930-luvun keskivaiheille saakka sit\xc3\xa4 k\xc3\xa4ytettiin valtakunnan pienoisvaakunana, joka esiintyi virallisissa asiakirjoissa ja leimoissa. Kuvio hyv\xc3\xa4ksyttiin maalis-huhtikuun vaihteessa 1918, ja sen vahvisti neuvostojen viides kokous Moskovassa 10. hein\xc3\xa4kuuta 1918. Ensimm\xc3\xa4isen kerran sit\xc3\xa4 k\xc3\xa4ytettiin virallisesti Ven\xc3\xa4j\xc3\xa4n SFNT:n kansankomissaarien neuvoston leimassa 26. hein\xc3\xa4kuuta 1918. Vuoden 1923 j\xc3\xa4lkeen kuvion osat, sirppi ja vasara, olivat poikkeuksetta ristiss\xc3\xa4, kun ne saatettiin varhaisessa vaiheessa esitt\xc3\xa4\xc3\xa4 symmetrisesti rinnakkain._NEWLINE_Kuviossa oli alun perin auran p\xc3\xa4\xc3\xa4ll\xc3\xa4 oleva vasara, mutta symbolien merkitys oli samanlainen kuin my\xc3\xb6hemminkin. My\xc3\xb6s puna-armeija ja punakaarti kuuluivat symbolin varhaisimpiin k\xc3\xa4ytt\xc3\xa4jiin. Neuvostoliiton lippuun sirppi ja vasara tuli mukaan 1923, ja Neuvostoliiton perustuslaissa se mainittiin 1924._NEWLINE_Sirppi ja vasara -kuvio oli mukana paitsi maan lipussa ja vaakunassa, my\xc3\xb6s kaikkien neuvostotasavaltojen lipuissa ja vaakunoissa. Sen tyylitelty versio siipien kera oli osa Neuvostoliiton kansallisen lentoyhti\xc3\xb6n Aeroflotin logoa, johon se kuuluu viel\xc3\xa4 t\xc3\xa4n\xc3\xa4kin p\xc3\xa4iv\xc3\xa4n\xc3\xa4 huolimatta siit\xc3\xa4, ettei yhti\xc3\xb6ll\xc3\xa4 ole en\xc3\xa4\xc3\xa4 mit\xc3\xa4\xc3\xa4n yhteyksi\xc3\xa4 aiempaan poliittiseen taustaansa Neuvostoliitossa.\n_START_SECTION_\nViidakkoveitsi ja ratas (Angola)\n_START_PARAGRAPH_\nAngolan lipussa symboliikka on s\xc3\xa4ilynyt muuttumattomana, mutta sis\xc3\xa4lt\xc3\xb6 ja graafinen suunnittelu on muuttunut. Maanviljelij\xc3\xb6iden sirppi on korvattu sokeriruo'on viljelyss\xc3\xa4 k\xc3\xa4ytetyll\xc3\xa4 viidakkoveitsell\xc3\xa4 ja vasaran tilalla on ratas.\n_START_SECTION_\nVasara ja t\xc3\xa4hk\xc3\xa4 (Unkari)\n_START_PARAGRAPH_\nUnkarin vaakunassa k\xc3\xa4ytettiin vuodesta 1949 vuoteen 1956 vasaraa ty\xc3\xb6v\xc3\xa4enluokan ja t\xc3\xa4hk\xc3\xa4\xc3\xa4 maanviljelij\xc3\xb6iden symbolina. Vaakuna oli kyseisell\xc3\xa4 ajanjaksolla k\xc3\xa4yt\xc3\xb6ss\xc3\xa4 my\xc3\xb6s Unkarin lipussa.\n_START_SECTION_\nVasara ja kuokka (Kongon kansantasavalta)\n_START_PARAGRAPH_\nKongon kansantasavallan (nyky\xc3\xa4\xc3\xa4n Kongon tasavalta) entisess\xc3\xa4 lipussa (1970-1991) on keskell\xc3\xa4 ristityt kuokka ja vasara, jotka symboloivat maanviljelij\xc3\xb6iden ja tehdasty\xc3\xb6l\xc3\xa4isten liittoa.\n_START_SECTION_\nVasara ja harppi (Saksan demokraattinen tasavalta)\n_START_PARAGRAPH_\nIt\xc3\xa4-Saksan vaakunassa kuvioiden symboliikaksi tuli vasara (ty\xc3\xb6v\xc3\xa4enluokka) ja harppi (\xc3\xa4lymyst\xc3\xb6). Kuviot oli sijoitettu maanviljelij\xc3\xb6ihin viittaavan seppeleen sis\xc3\xa4\xc3\xa4n.\n_START_SECTION_\nKiinan kommunistien sirppi ja vasara\n_START_PARAGRAPH_\nKiinan kommunistinen puolue k\xc3\xa4ytt\xc3\xa4\xc3\xa4 hieman muunneltua versiota kuviosta. Sirpin muoto on siin\xc3\xa4 esikuvaansa py\xc3\xb6re\xc3\xa4mpi, ja keltainen v\xc3\xa4ri on vaaleampi.\n_START_SECTION_\nSirppi, vasara ja pensseli (Pohjois-Korea)\n_START_PARAGRAPH_\nPohjois-Korean hallitsevan puolueen, Korean ty\xc3\xb6v\xc3\xa4enpuolueen, lipussa on sirppi talonpoikien symbolina, vasara ty\xc3\xb6l\xc3\xa4isten symbolina sek\xc3\xa4 kirjoituspensseli \xc3\xa4lykk\xc3\xb6jen symbolina.\n_START_SECTION_\nK\xc3\xa4ytt\xc3\xb6 kommunististen maiden ulkopuolella\n_START_PARAGRAPH_\nKommunististen maiden ulkopuolella vuonna vuosina 1919-1934 k\xc3\xa4yt\xc3\xb6ss\xc3\xa4 olleessa ja hieman muutettuna uudelleen vuodesta 1945 k\xc3\xa4yt\xc3\xb6ss\xc3\xa4 olevassa It\xc3\xa4vallan vaakunassa esiintyv\xc3\xa4t sirppi ja vasara. Austrofasistisen diktatuurin kaudella 1934 sirppi ja vasara poistettiin vaakunasta, mutta palautettiin j\xc3\xa4lleen vuonna 1945. Samalla vaakunaan lis\xc3\xa4tiin katkotut kahleet natsien vallan p\xc3\xa4\xc3\xa4ttymisen symbolina."